

**กรมการแพทย์ชูการพัฒนาศักยภาพเทคโนโลยีและนวัตกรรมทางการแพทย์**

**ผ่านศูนย์ความเป็นเลิศทางการแพทย์ (Center of Excellence : CoE) ทั้ง 15 สาขา**

**[นายแพทย์ทวีศิลป์ วิษณุโยธิน อธิบดีกรมการแพทย์](https://www.thaigov.go.th/vdo/contents/views/12416)** [กล่าวว่า กรมการแพทย์ให้ความสำคัญกับการพัฒนาการรักษา
ด้วยเทคโนโลยีการแพทย์ขั้นสูง โดยเฉพาะอย่างยิ่งในยุคที่เทคโนโลยีและนวัตกรรมเข้ามามีบทบาทสำคัญในการขับเคลื่อน
การเปลี่ยนแปลงโดยการนำเทคโนโลยีและนวัตกรรมมาใช้ในทางการแพทย์ ไม่เพียงเป็นการเพิ่มประสิทธิภาพในการรักษาพยาบาล
แต่ยังเป็นการเปิดประตูสู่ความเป็นไปได้ใหม่ๆ ในการดูแลสุขภาพประชาชน ไม่ว่าจะเป็นการผ่าตัดที่แม่นยำยิ่งขึ้น การวินิจฉัยโรค
ที่รวดเร็วและถูกต้อง หรือแม้แต่การฟื้นฟูสมรรถภาพที่ตรงจุด และมีประสิทธิภาพ กรมการแพทย์จึงสนับสนุนให้หน่วยงานภายใต้
สังกัดกรมการแพทย์ดำเนินงานตามนโยบายของกระทรวงสาธารณสุข ที่สนับสนุนการพัฒนาศูนย์ความเป็นเลิศทางการแพทย์
การดูแลสุขภาพที่ยั่งยืน เพื่อให้ประชาชนมีสุขภาพดี มีความเชื่อมั่นในการได้รับบริการทางการแพทย์อย่างมีประสิทธิภาพ
และเกิดประสิทธิผลสูงสุด กรมการแพทย์จึงได้จัดให้มีการประชุมวิชาการศูนย์ความเป็นเลิศทางการแพทย์ (Center of Excellenc : CoE) กรมการแพทย์ ปี 2568 เพื่อเป็นเวทีให้ศูนย์ความเป็นเลิศทางการแพทย์ทั้ง 15 สาขา ของกรมการแพทย์ ได้มีโอกาสนำเสนอ
ผลงานวิชาการ การใช้เทคโนโลยีทางการแพทย์ และการสร้างสรรค์นวัตกรรมทางการแพทย์ที่ทันสมัย เพื่อให้บุคลากรทางการแพทย์
ทั้งแพทย์ พยาบาล และผู้ที่เกี่ยวข้อง ได้มีโอกาสแลกเปลี่ยนความรู้ ประสบการณ์ ในการใช้หุ่นยนต์ช่วยผ่าตัดและเทคโนโลยีอื่น ๆ
เพื่อเพิ่มพูนศักยภาพและยกระดับการให้บริการ รวมทั้งเพื่อสร้างเครือข่ายความร่วมมือ ระหว่างองค์กรต่าง ๆ ทั้งภายในและภายนอกกรมการแพทย์ อันจะนำไปสู่การพัฒนาวงการแพทย์ของประเทศให้ก้าวหน้าอย่างยั่งยืน ทั้งนี้ กรมการแพทย์ยังมีแผนการ
เพิ่มสาขาศูนย์ความเป็นเลิศทางการแพทย์เป็น 21 สาขา เพื่อให้เกิดความครอบคลุมการรักษาผู้ป่วยอย่างรอบด้าน](https://www.thaigov.go.th/vdo/contents/views/12416)

**แพทย์หญิงปิยะธิดา หาญสมบูรณ์ ผู้อำนวยการกองวิชาการแพทย์** กล่าวว่ากรมการแพทย์ โดยกองวิชาการแพทย์
รับผิดชอบการดำเนินงานศูนย์ความเป็นเลิศทางการแพทย์ทั้ง 15 ด้านร่วมกับหน่วยงานในสังกัดกรมการแพทย์ จัดประชุมวิชาการ
CoE ซึ่งภายในงานประกอบด้วยกิจกรรมที่หลากหลายและผลงานน่าสนใจ ไม่ว่าจะเป็น การแสดงโซนพิเศษ "Meet the Robot
(Hands-on Workshop)" ที่เปิดโอกาสให้ทุกท่านได้ทดลองใช้อุปกรณ์หุ่นยนต์ในการผ่าตัด (Robotic Surgery) ซึ่งเป็นเทคโนโลยี
ที่กำลังเข้ามามีบทบาทสำคัญในวงการแพทย์ นอกจากนี้ ยังมีการจัดบูธแสดงนิทรรศการจากศูนย์ความเป็นเลิศทางการแพทย์ทั้ง 15 สาขา อาทิ  **1.ศูนย์ความเป็นเลิศทางการแพทย์ ด้านโรคทรวงอก สถาบันโรคทรวงอก เรื่อง Total Coronary Revascularization via Anterior Thoracotomy (TCRAT) การผ่าตัดทำทางเบี่ยงหลอดเลือดหัวใจ (CABG) และ Minimally Invasive Mitral Valvular Surgery
หรือ** MIMVS **การผ่าตัดลิ้นหัวใจไมทรัลแบบแผลเล็ก** เป็นวิธีผ่าตัดแบบใหม่ โดยใช้เทคโนโลยีขั้นสูงช่วยในการทำผ่าตัด และไม่ต้อง
ตัดกระดูกหน้าอก ช่วยให้ผู้ป่วยมีอาการเจ็บปวดน้อยลง มีแผลเล็ก และฟื้นตัวได้เร็วขึ้น **2.ศูนย์ความเป็นเลิศทางการแพทย์
ด้านระบบประสาท สถาบันประสาทวิทยา เรื่อง หุ่นยนต์กล้องผ่าตัดสมองและไขสันหลัง 3 มิติ** เป็นเทคโนโลยีสำหรับการผ่าตัดสมองและไขสันหลังเพื่อประโยชน์ของผู้ป่วย ให้มีความปลอดภัยในการผ่าตัด และประโยชน์ของศัลยแพทย์ผู้ช่วยในการฝึกอบรม
แพทย์เฉพาะทางด้วยเทคโนโลยีหุ่นยนต์กล้องผ่าตัด 3 มิติ **3. ศูนย์ความเป็นเลิศทางการแพทย์ ด้านจักษุวิทยา โรงพยาบาล
เมตตาประชารักษ์ (วัดไร่ขิง) เรื่อง การฝังวงแหวนในเนื้อกระจกตา** **โดยการใช้เฟมโตเซเคิลเลเซอร์ (Femtosecond laser)** เป็นการรักษากระจกตาโก่ง โดยการใช้เฟมโตเซเคิลเลเซอร์ช่วยในการใส่วงแหวนในเนื้อกระจกตา อย่างแม่นยำ ปลอดภัย เพื่อเพิ่มคุณภาพชีวิต
และการมองเห็นที่ดีขึ้น **4.ศูนย์ความเป็นเลิศทางการแพทย์ ด้านโรคเด็ก (ศัลยกรรมทารกแรกเกิด) สถาบันสุขภาพเด็กแห่งชาติมหาราชินี การผ่าตัดส่องกล้องขั้นสูงในทารกแรกเกิด (ADVANCED NEONATAL MIS)** เพื่อแก้ไขความผิดปกติตั้งแต่กำเนิด ของทารกแรกเกิด ทั้งในช่องอกและช่องท้อง เป็นแห่งแรกของประเทศไทย รวมทั้งฝึกอบรมแพทย์ประจำบ้านกุมารศัลยศาสตร์ และพยาบาลห้องผ่าตัด
จากทั่วประเทศ **5. ศูนย์ความเป็นเลิศทางการแพทย์ ด้านการฟื้นฟูสมรรถภาพทางการแพทย์ สถาบันสิรินธรเพื่อการฟื้นฟูสมรรถภาพทางการแพทย์แห่งชาติ เรื่อง** **3D PRINTING DESIGN AND LEARNING CENTER** เป็นนวัตกรรมด้านการฟื้นฟูสมรรถภาพ
ที่บูรณาการเทคโนโลยีการพิมพ์ 3 มิติเข้ากับงานกายอุปกรณ์ เพื่อผลิตอุปกรณ์ ที่ปรับเฉพาะบุคคลได้อย่างแม่นยำ รวดเร็ว และมีประสิทธิภาพสูงกว่าวิธีดั้งเดิม นอกจากนี้ ยังมีผลงานจากศูนย์ความเป็นเลิศทางการแพทย์ อีกหลากหลายสาขาที่นำมาแสดงในครั้งนี้ รวมทั้ง การเสวนาหัวข้อการใช้หุ่นยนต์ช่วยผ่าตัด (Robotic Surgery) จากผู้เชี่ยวชาญ และการจัดแสดง ผลงาน Best Practice จาก 12 เขตสุขภาพและการนำเสนอนวัตกรรมทางการแพทย์ของหน่วยงานในสังกัดกรมการแพทย์ ที่จะสร้างแรงบันดาลใจ และเป็นประโยชน์
ต่อการพัฒนาระบบสุขภาพของประเทศไทย

#กรมการแพทย์ #กระทรวงสาธารณสุข #COE #เทคโนโลยี #นวัตกรรมทางการแพทย์ -ขอขอบคุณ- 26 มิถุนายน 2568